นักธุรกิจชี้บริษัทพลังงานหลายแห่งอาจปิดกิจการหลังราคาน้ำมันร่วงหนัก
นักธุรกิจชี้บริษัทพลังงานหลายแห่งอาจปิดกิจการหลังราคาน้ำมันร่วงหนัก
21 ม.ค. 2559

สำนักข่าวซินหัวรายงาน นายเรนเนอร์ ซีลี ซีอีโอบริษัท OMV ของออสเตรียกล่าวว่า ราคาน้ำมันที่ร่วงแตะระดับต่ำสุดเป็นประวัติการณ์อาจจะส่งผลให้บริษัทหลายแห่งในอุตสาหกรรมพลังงานไม่สามารถอยู่รอดได้
นายซีลีกล่าวในงานการประชุม European Gas Conference ในกรุงเวียนนาว่า มีเพียงบริษัทที่มีกำไรและควบคุมต้นทุนได้อย่างต่อเนื่องและดำเนินธุรกิจอย่างยืดหยุ่นเท่านั้น ที่จะสามารถอยู่รอดได้
นายซีลีระบุว่า ตลาดน้ำมันทรุดตัวลงอย่างรุนแรง ขณะที่ความพยายามใช้นโยบายการเมืองเข้าคลี่คลายสถานการณ์ตึงเครียดระหว่างซาอุดิอาระเบียและอิหร่าน ก็ไม่สามารถลดผลกระทบที่มีต่อราคาน้ำมันได้
นอกจากนี้ นายซีลีกล่าวว่า ถึงแม้ทั่วโลกจะร่วมมือกันลดการปลดปล่อยก๊าซเรือนกระจกเพื่อป้องกันภาวะโลกร้อน แต่เขาก็ไม่คิดว่าการใช้น้ำมัน แก็สและถ่านหินจะลดลงอย่างมีนัยสำคัญ โดยนายซีลีคาดการณ์ว่า ภายในปี 2593 ปริมาณการใช้เชื้อเพลิงทั้ง 3 ประเภทนี้จะเพิ่มขึ้นอย่างมาก 